## La Generalitat envia un missatge Es-Alert a les poblacions afectades per l’alerta nivell roig per pluges en l’interior sud de la província de Castelló

*** El conseller d’Emergències i Interior fa una crida a la població perquè tinga la màxima precaució davant este episodi de pluges intenses
* La decisió s’ha adoptat en la reunió per a l’anàlisi i seguiment de l’episodi de pluges en la Comunitat Valenciana en el Centre de Coordinació d’Emergències**

La Generalitat, a través del Centre de Coordinació d’Emergències, ha enviat a les 16:15 hores un missatge Es-Alert a les poblacions afectades per l’alerta per pluges nivell roig de l’interior sud de la província de Castelló en el qual s’advertix del risc d’inundació en esta zona per fortes pluges acumulades.

En el missatge s’aconsella que s’eviten desplaçaments, no es creuen zones inundables i es respecten els talls de trànsit. També alerta que no es facen activitats en llits i les seues proximitats i que, si s’està en zona inundable, es busquen zones altes o que pugen a un pis superior. Finalment, s’advertix que se seguisquen les indicacions de les autoritats, s’eviten les telefonades innecessàries i en cas d’emergència, s’utilitze el telèfon d’emergències 112.

Esta decisió s’ha adoptat en la reunió per a l’anàlisi i seguiment de l’episodi de pluges a la Comunitat Valenciana en el Centre de Coordinació d’Emergències de la Generalitat i després de recepció de l’avís roig d’AEMET per pluges en l’interior sud de Castelló.

El conseller d’Emergències i Interior, Juan Carlos Valderrama, ha declarat que “des de la Generalitat volem demanar la màxima precaució a tota la població davant l’episodi de pluges intenses que afecta les comarques de l’interior de Castelló, a on AEMET ha activat l’avís roig per precipitacions que poden ser molt intenses en les pròximes hores”.

El titular d’Emergències ha afegit que “per això, hem procedit a l’enviament del missatge d’alerta a través del sistema ES-Alert, per a garantir que totes les persones que es troben en les zones afectades reben la informació de manera directa i immediata”.

Valderrama ha afirmat que “és important destacar que, en esta ocasió, els organismes de l’Estat han traslladat dins del termini i en la forma corresponent els avisos i la informació necessària, la qual cosa ha permés activar tots els mecanismes de prevenció i resposta amb l’antelació suficient. Sense dades precises i oficials, és impossible prendre decisions que afecten la seguretat de milers de persones”.

El conseller d’Emergències i Interior ha afegit que “hui podem dir que els sistemes de coordinació han funcionat com cal, i gràcies a això s’està podent actuar amb tota la contundència que requerix una situació d’estes característiques. El nostre objectiu prioritari és protegir la ciutadania, i per a fer-ho és clau disposar d’informació precisa i amb la col·laboració lleial de totes les administracions implicades”.

Juan Carlos Valderrama ha indicat que “en estos moments, seguim amb especial atenció l’evolució de l’episodi i estem també a l’espera dels avisos que puga emetre la Confederació Hidrogràfica del Xúquer sobre la situació dels barrancs i llits, davant la possibilitat que es produïsquen crescudes importants”. “Insistim -ha conclòs-, que seguisquen en tot moment les indicacions dels servicis d’emergències i extremen les precaucions”.

Fecha: 03/03/2025